Høringskonsulentens endelige rapport (1)

Sag AT.40428 — Guess

(2019/C 47/03)

(1) Afgørelsen er rettet til Guess?, Inc., Guess? Europe, B.V. og Guess Europe Sagl (»Guess«), og i den fastslås det, at Guess har overtrådt artikel 101 i TEUF og artikel 53 i EØS-aftalen på grund af praksisser, hvis formål var at begrænse autoriserede forhandlere i sit selektive distributionssystem i) i anvendelse af Guess' mærkenavne og varemærker med henblik på onlinesøgeannoncering, ii) i onlinesalg uden forudgående indhentning af specifik tilladelse fra Guess, som Guess havde fuld beføjelse til enten at bevilge eller afvise at bevilge, uden nærmere angivelse af kvalitetskriterier i forbindelse med afgørelsen om, hvorvidt der skulle gives tilladelse eller ej, iii) i salg til slutbrugere uden for de autoriserede forhandleres tildelte område, iv) i krydssalg blandt autoriserede grossister og detailhandlere og v) i uafhængig fastsættelse af videresalgspriser.

(2) Den 6. juni 2017 indledte Kommissionen en procedure i henhold til artikel 2, stk. 1, i forordning nr. 773/2004 (2) mod Guess.

(3) Den […] indgav Guess et formelt tilbud om samarbejde (»forligsindlæg«). Forligsindlægget indeholder: — en anerkendelse af, at Guess?, Inc., Guess? Europe, B.V. og Guess Europe Sagl hæfter solidarisk for den overtrædelse, der er beskrevet i forligsindlægget, med hensyn til genstanden og hovedelementerne samt overtrædelsens og hovedelementernes retlige kvalificering, herunder Guess' rolle og varigheden af Guess' deltagelse i overtrædelsen — en erklæring om, at forligsindlægget er betinget af, at Kommissionen pålægger en bøde, som ikke må overstige det beløb, der er angivet i forligsindlægget — en bekræftelsen af, at Guess?, Inc, Guess? Europe, B.V. og Guess Europe Sagl er blevet fyldestgørende underrettet om de klagepunkter, Kommissionen påtænker at rette mod dem, og at de har haft tilstrækkelig lejlighed til at fremsætte deres bemærkninger over for Kommissionen — en bekræftelsen af, at Guess?, Inc, Guess? Europe, B.V og Guess Europe Sagl ikke har til hensigt at anmode om yderligere aktindsigt eller om at blive hørt på ny under en mundtlig høring, medmindre Kommissionen ikke lader virksomhedens forligsindlæg afspejle i klagepunktsmeddelelsen og afgørelsen — en accept af at modtage klagepunktsmeddelelsen og den endelige afgørelse på engelsk.

(4) Den 12. november 2018 vedtog Kommissionen klagepunktsmeddelelsen, hvorpå Guess?, Inc., Guess? Europe, B.V. og Guess Europe Sagl den 21. november 2018 svarede ved at bekræfte, at klagepunktsmeddelelsen afspejlede indholdet af forligsindlægget, gentog deres tilsagn om at følge samarbejdsproceduren og erklærede, at de ikke ønskede at blive hørt på ny af Kommissionen.

(5) Den konstaterede overtrædelse og de pålagte bøder i afgørelsen svarer til, hvad der er anerkendt og accepteret i forligsindlægget. Bøderne er nedsat med 50 % med den begrundelse, at Guess har samarbejdet med Kommissionen ud over, hvad Guess juridisk er forpligtet til, ved: i) at afsløre en konkurrencebegrænsning, som Kommissionen ikke førhen var bekendt med, ii) at fremlægge yderligere dokumentation, der repræsenterer en betydelig merværdi i forhold til de oplysninger, som Kommissionen allerede var i besiddelse af, fordi dokumentationen styrker Kommissionens mulighed for at bevise overtrædelsen, iii) at anerkende, at de med deres adfærd overtrådte artikel 101 i traktaten og artikel 53 i EØS-aftalen og iv) at give afkald på visse proceduremæssige rettigheder, der letter administrationen.

(6) I henhold til artikel 16 i afgørelse 2011/695/EU har jeg undersøgt, om udkastet til afgørelse kun omhandler indsigelser, som Guess har fået lejlighed til at udtale sig om. Jeg konkluderer, at det er tilfældet.

(7) Jeg finder overordnet set, at alle de processuelle rettigheder er blevet overholdt i denne sag.

Bruxelles, den 11. december 2018. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager, EUT L 275 af 20.10.2011, s. 29 (»afgørelse 2011/695/EU«).

(2) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).